Agt dood in twee ongelukke op dieselfde padDie ongelukstoneel waar vyf mense dood is. Foto: Netcare 911 Agt mense is Maandag dood in twee ongelukke op die Schoemanskloofpad buite Nelspruit in Mpumalanga. Athlenda Mathe, woordvoerder van Netcare 911, het gesê vyf mense is dood nadat twee motors en ŉ vragmotor sowat 40km buite Nelspruit gebots het. Vyf mense was in een van die motors vasgekeer en paramedici het al vyf op die toneel dood verklaar. Volgens Mathe is die liggame met meganiese toerusting uit die wrak verwyder. Een baan is vir verkeer gesluit. Die presiese oorsaak van die ongeluk, wat omstreeks 15:30 gebeur het, is nog nie bekend nie. Intussen is drie mense dood nadat ŉ motor omstreeks 12:30 op dieselfde pad omgeslaan het. Volgens Mathe was twee mense reeds dood toe paramedici daar aankom. “Die ander een is op die toneel behandel, maar is kort hierna ook dood verklaar.” In nog ŉ ongeluk in Mpumalanga is een mens kritiek beseer, terwyl nog 20 mense ligte beserings opgedoen het nadat ŉ minibustaxi en twee bakkies omstreeks 16:30 op die Roossenekalpad in Lydenburg gebots het.